#ทริปไป Bahrain ร้านที่ 6

"Honey Thai Restaurant" อาหารอีสานรสแซบ จัดจ้าน ถึงใจ เหมือนทานอยู่ในเมืองไทย !!

ร้านอาหารร้านนี้มีอีกชื่อหนึ่งว่าร้าน "เงิน ทอง" แต่ป้ายหน้าร้านจะติดไว้เป็นถาษาอังกฤษว่า "Honey Thai Restaurant" ร้านตั้งอยู่ในย่านกลางเมืองการเดินทางให้เดินทางมาตามแผนที่เพราะจริงๆ แล้วผมมาไม่ถูกเหมือนกันแต่มีคนขับรถมาให้ครับ ตัวร้านเป็นห้องแถวค่อนข้างใหญ่ข้างหน้าร้านมีป้ายและติดสติกเกอร์บอกว่าเป็นร้านอาหารไทยชัดเจน การจอดรถต้องจอดริมถนนข้างทางซึ่งจอดค่อนข้างยาก วันที่ไปต้องจอดซ้อนกันสองคัน แล้วต้องคอยเลื่อนเอา เมื่อเดินเข้าไปในร้าน ถึงร้านจะค่อนข้างกว้างแต่ค่อนข้างอึดอัดเพราะร้านค่อนข้างมืดๆ สลัวๆ การบริการของทางร้านดี พนักงานที่เป็นชาวต่างชาติเอาใจใส่ลูกค้า เรื่องความสะอาดค่อนข้างธรรมดาอาจเป็นเพราะบรรยากาศที่สลัวๆครับ รายการอาหารเป็นอาหารไทยหลากหลายสไตล์ ทั้งจานเดียว ตามสั่ง อาหารทีแทบทุกแบบ สำหรับรายการอาหารที่สั่งทาน

1. ส้มตำปูปลาร้า ทางร้านใช้มะละกอเอามาซอยเป็นเส้นยาวๆ ไม่ใช้แบบสับทำให้เส้นออกมาไม่กรอบ เอามาทำส้มตำใส่ปลาร้า ที่นี่ท่าทางปูดำจะหายาก ทางร้านเลยใช้ปูม้าดองแทน รสชาติต้องบอกว่าอร่อย ครบรสเด็ดครับ
2. ตับหวาน ตับหมูเอามาทำตับหวาน ตับปรุงมาแข้งไปนิด แต่รสชาติเครื่องปรุงอื่นๆ ที่มใส่มาต้องบอกว่ครบเครื่องไม่ต่างกับร้านอาหารอีสานรสอร่อยในไทยเลย
3. คอหมูย่าง อันนี้ต้องบอกว่าจานเด็ด คอหมูเอามาหมักซอสสูตรทางร้าน เอามาย่างหรืออบไม่แน่ใจ แต่ออกมาแล้วรสชาติทานเปล่าๆ ต้องบอกว่าอร่อยมากๆ ใครอยากเพื่มความแซบจิ้มแจ่วซะหน่อยอร่อยครับ
4. ต้มแซบเนื้อตุ๋น ต้มแซบที่ออกไปทางก๋ยเตี๋ยวเนื้อตุ๋นซะมากกว่า แต่เอามาทำใส่เครื่องปรุงแบบต้มแซบ รสชาติพอใช้ได้

โดยรวมร้านนี้เป็นร้านอาหารไทยอีกหนึ่งร้านในหลายๆร้านในบาห์เรน ที่รสชาติอาหารอีสานคงไม่เป็นรองใครแน่ๆ โดยเฉพาะคอหมูย่าง การบริการดี ความสะอาดธรรมดา ราคาค่อนข้างสูงแต่เหมาะสมเพราะอยู่ต่างประเทศ เพื่อนๆ ผ่านมาลองมาทานกันนะครับ !!